趙提舉求作字余辭以不能工仍作詩謝之
作者：家鉉翁
朝代：宋

paragraphs: 少年振臂入場屋，寸晷謾書誇拙速。
中年收斂歸法度，不能爲顔僅爲谷。
晚歲頗爲憂患困，弱腕不禁事物逐。
要之作字非所長，空腔僅存十年讀。
有客來從析津頭，翰墨多藏玉韞匵。
從我乞書戲我耳，爲君小試知君蹙。
長箋浄練雪不如，牆角鼠芒嗟已禿。
此邦椽筆廣文翁，何用更向寒汀索野鶩。